P6_TA(2004)0088

Συνέλευση για το μέλλον της Ευρωπαϊκής Ένωσης (Απαλλαγή 2003) ***

Ψήφισμα του Ευρωπαϊκού Κοινοβουλίου σχετικά με την απόφαση των αντιπροσώπων των κυβερνήσεων των κρατών μελών όσον αφορά την απαλλαγή που θα χορηγηθεί στον Γενικό Γραμματέα της Συνέλευσης για το μέλλον της Ευρωπαϊκής Ένωσης σε σχέση με την εκτέλεση του προϋπολογισμού της για το οικονομικό έτος 2003 (C6-0210/2004 — 2004/2177(AVC))

(Διαδικασία σύμφωνης γνώμης)

Το Ευρωπαϊκό Κοινοβούλιο,

- έχοντας υπόψη το άρθρο 20 της απόφασης 2002/176/ΕΕ των αντιπροσώπων των κυβερνήσεων των κρατών μελών, συνερχομένων στο πλαίσιο του Συμβουλίου, της 21ης Φεβρουαρίου 2002, σχετικά με τη σύσταση Ταμείου για τη χρηματοδότηση της Συνέλευσης για το μέλλον της Ευρωπαϊκής Ένωσης και τη θέσπιση δημοσιονομικών κανόνων για τη διαχείριση του εν λόγω Ταμείου [1],

- έχοντας υπόψη τον λογαριασμό εσόδων και εξόδων και τον ισολογισμό της Συνέλευσης για το οικονομικό έτος 2003 ο οποίος διαβιβάστηκε στο Ευρωπαϊκό Κοινοβούλιο με επιστολή στις 11 Ιουνίου 2004 (SGS4 07099/2004 — C6-0210/2004),

- έχοντας υπόψη την έκθεση του Ελεγκτικού Συνεδρίου της 13ης Μαΐου 2004 σχετικάμε τους λογαριασμούς που καταρτίστηκαν από τον Γενικό Γραμματέα της Συνέλευσης για το μέλλον της Ευρωπαϊκής Ένωσης για το οικονομικό έτος που έκλεισε στις 31 Δεκεμβρίου 2003, συνοδευόμενη από τα σχόλια του Γενικού Γραμματέα της Συνέλευσης [2],

- έχοντας υπόψη ότι εκλήθη από το Συμβούλιο να γνωμοδοτήσει,

- έχοντας υπόψη το άρθρο 75, παράγραφο 1, του Κανονισμού του,

- έχοντας υπόψη τη σύσταση της Επιτροπής Ελέγχου του Προϋπολογισμού (Α6-0054/2004),

Α. λαμβάνοντας υπόψη ότι το Ελεγκτικό Συνέδριο δηλώνει στην έκθεσή του ότι η εξέταση στην οποία προέβη του επέτρεψε να λάβει την εύλογη διαβεβαίωση ότι οι λογαριασμοί της Συνέλευσης για το οικονομικό έτος που έκλεισε στις 31 Δεκεμβρίου 2003 είναι αξιόπιστοι και ότι οι υποκείμενες πράξεις, στο σύνολό τους, είναι νόμιμες και κανονικές,

Β. λαμβάνοντας υπόψη ότι οι λογαριασμοί της Συνέλευσης έκλεισαν στις 31 Δεκεμβρίου 2003 και ότι ποσό που αντιστοιχεί στις εκτιμώμενες υποχρεώσεις της κατά την ημερομηνία εκείνη μεταφέρθηκε στο Συμβούλιο,

Γ. λαμβάνοντας υπόψη ότι το Ελεγκτικό Συνέδριο δηλώνει στην έκθεσή του ότι η τελική εκτέλεση των λογαριασμών της Συνέλευσης θα γίνει γνωστή όταν θα έχουν τακτοποιηθεί όλες οι εκκρεμείς υποχρεώσεις και ότι το Συνέδριο θα επανέλθει στο θέμα όταν θα ελέγξει τους λογαριασμούς του Συμβουλίου για το οικονομικό έτος 2004,

Δ. λαμβάνοντας υπόψη ότι το Ευρωπαϊκό Κοινοβούλιο θα έχει τη δυνατότητα να εξετάσει οιαδήποτε ζητήματα ανακύψουν σχετικά με τα ανωτέρω, βασιζόμενο στην παρακολούθηση του Ελεγκτικού Συνεδρίου στο πλαίσιο της διαδικασίας απαλλαγής όσον αφορά το οικονομικό έτος 2004,

1. δίνει τη σύμφωνη γνώμη του όσον αφορά τη χορήγηση απαλλαγής στον Γενικό Γραμματέα της Συνέλευσης για την εκτέλεση του προϋπολογισμού για το οικονομικό έτος 2003·

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τους εκπροσώπους των κυβερνήσεων των κρατών μελών που συνέρχονται στο πλαίσιο του Συμβουλίου και στο Ελεγκτικό Συνέδριο.

[1] ΕΕ L 60 της 1.3.2002, σ. 56.

[2] ΕΕ C 157 της 14.6.2004, σ. 1.

--------------------------------------------------